Hans Kristian Skibby (DD), 2023-05-03:
Danmarksdemokraterne vil gerne takke Dansk Folkeparti for, at vi får mulighed for i dag ikke bare at debattere, hvor stor en registreringsafgift der skal være i Danmark, som vi så sandelig har diskuteret rigtig mange gange i Folketinget, men også at man i det hele taget går ind og kigger lidt på, hvordan det foregår med den mobilitet, der er i Danmark.
Er det egentlig nogle gode vilkår, vi byder de folk, der vælger ikke at bo i Aarhus, Odense og København og andre lidt større byer, hvor der både er Cityring, metro og letbaner, som i øvrigt har svært ved at køre, og alt muligt andet?
Der er faktisk stor diskrepans i forhold til det.
Så det vil vi fra Danmarksdemokraternes side gerne kvittere for.
Vi er egentlig ikke et parti, der er imod, at vi får taget et favntag med registreringsafgifterne i Danmark.
Vi kan jo se, at hvis man sammenligner registreringsafgiften i vores nabolande med den danske registreringsafgift – lande, vi typisk sammenligner os med; det kan være Sverige, det kan være England, eller det kan være andre lande – er den nogle steder decideret 0 pct., mens den andre steder måske er 50 pct., men der er ikke ret mange lande, der har en registreringsafgift på de 150 pct. Så det vil være en rigtig god indsats, hvis vi kunne komme i mål med en trappemodel eller en eller anden form for reduktion af registreringsafgifterne her i Danmark.
Det ville også gøre noget i forhold til den dyrebare mobilitet, som virkelig mange danskere oplever i deres dagligdag.
Og det er ikke dem, der måske lige bor herinde, men det er den million danskere, der vælger at bo i mindre byer eller decideret ude på landet.
Og der er privatbilismen altså den eneste faktor, der nytter det ikke noget at råbe cykelsti eller letbane eller metro, der er det altså privatbilisme, uanset om man kan lide det eller ej.
Det er den eneste gængse form, hvis man ønsker at passe sit arbejde eller sin undervisning.
Så sådan er det.
Og det vil Danmarksdemokraterne også forfægte til hver en tid.
Grunden til, at vi så ikke umiddelbart kan støtte selve forslaget, er, at der ikke bliver taget et favntag med den konkrete finansiering af afgiftsnedsættelsen, og der skal vi altså et spadestik dybere, hvis Danmarksdemokraterne skal være med.
Der skal vi ind og finde helt nøgterne, målbare, præcise finansieringer af en eventuel sænkelse af den samlede registreringsafgift.
Kan man komme i mål med det i en finanslov, eller kan man komme det gennem en politisk aftale med en række af partierne her på Christiansborg, har vi egentlig ikke noget problem med at være med til at give det et rigtig godt forsøg.
Vi synes faktisk, det ville være det allervigtigste.
Så kan man selvfølgelig, som forslagsstillerne også har begrundet deres beslutningsforslag med, også glæde sig over, at man måske får åbnet for en god proces og en proces, hvor man kan få gjort noget ved det, også i virkelighedens verden, selv om man så ikke får selve beslutningsforslaget vedtaget.
Så lad os komme i gang med nogle forhandlinger, lad os komme i gang med en forbedret mobilitet i Danmark, men lad os også gøre det på et vedvarende finansieret grundlag.
Det håber Danmarksdemokraterne bliver til virkelighed.